L-Għaqda Dinija tas-Saħħa (WHO) qalet li f’ajruport fil-Brażil instab il-virus tal-polio għalkemm s’issa ma kienx hemmx każi fil-bnedmin. Fi stqarrija, l-WHO qalet li l-virus instab f’kampjun li ttieħed mid-dranaġġ fl-Ajruport Internazzjonali ta’ Viracopos f’Sao Paulo f’Marzu. Intqal li l-immunità għolja tal-popolazzjoni lokali għall-polio, jidher li ppreveniet milli l-virus jinfirex. Il-Brażil ilu ħieles mill-polio mill-1989 u hemm rata għola ta’ tilqim kontra dan il-virus. Il-WHO qalet li l-virus instab biss fid-dranaġġ u kampjuni simili kienu jew negattivi għall-virus tal-polio jew pożittivi għal affarijiet oħra. Il-WHO qalet ukoll li l-kampjun tal-Brażil kien jixbaħ il-virus li nstab f’każ waħdu u iżolat tal-polio f’Equatorial Guinea. L-Aġenzija tan-Nazzjonijiet Magħquda qalet li r-riskju li l-virus tal-polio jinfirex mill-Equatorial Guinea huwa għoli iżda r-riskju mill-Brażil jibqa’ baxx ħafna. Il-virus tal-polio jattakka s-sistema nervuż u jista’ jwassal għal paraliżi irriversibbli fi ftit sigħat. M’hemmx kura għal dan il-virus li iżda wieħed jista’ jiprevjenih permezz tat-tilqim. L-aħħar kampanja tat-tilqim nazzjonali fil-Brażil saret sena ilu u l-ammont ta’ nies li tlaqqmu f’Sao Paulo kien aktar minn 95 fil-mija.